Hamburger Börs

**Hamburger Börs** avattiin 1894 majatalona nimellä *Hamburger Bierhalle*. Tilat saatiin kahdesta Wienerkafèn käytössä olleesta pienemmästä huoneesta. 1897 nimeksi muutettiin Hamburger Börs. 

1909 valmistui jugendtyylinen hotellirakennus Turun kauppatorin laidalle. Sen suunnitteli Frithiof Strandell Kauppiaskadulla sijainneen hotellin laajennukseksi. Rakennuksessa oli noin 30 hotellihuonetta. Tontin sisäpihalla avattiin samalla Metropol-elokuvateatteri, joka rakennettiin pihan jugendtyyliseksi muutettuun tiiliseen varastorakennukseen Strandellin piirustusten mukaisesti. Elokuvateatteri toimi myöhemmin nimillä Lyyra V ja Rialto 1960-luvulle asti.

Oy Centrum Ab myi kiinteistön Turun osuuskaupalle vuonna 1942, ja osuuskauppa pohti pitkään tontin tehokkaampaa hyödyntämistä. Saneerausta alettiin suunnitella tarkemmin 1970-luvulla. Sekä museovirasto että Turun museolautakunta halusivat suojella rakennuksen. Purkusuunnitelma julkistettiin 1976, ja se aiheutti mediassa valtakunnallista huomiota. Rakennuksen suojeluntarpeesta oli eriäviä mielipiteitä, ja muun muassa Turun taidemuseon intendentti Erik Bergh sanoi, että rakennus ei ollenkaan sovi ympäristöönsä, joten sen voi purkaa.

Valtuustossa purkuhanke hyväksyttiin. Purkamista vastustivat SKDL:n ja museolautakunnan lisäksi Turun ja Porin läänin taidetoimikunta ja miljööpoliittinen yhdistys Enemmistö ry. Valtioneuvosto hylkäsi päätöksestä tehdyt valitukset joulukuussa 1976, joten purkaminen saattoi alkaa. Vaikka Port Arthurin suojelu oli saanut kansalaisaktivismin hereille, Hamburger Börs sai turkulaiset ensi kertaa osoittamaan mieltä rakennuksen purkamista vastaan. Purkaminen aloitettiin mielenilmauksista huolimatta, ja uusi hotellirakennus valmistui vuonna 1979. 

Kauppiaskadulla sijainnut vanha 14 huoneen hotellirakennus säästettiin, ja se paalutettiin uudestaan vuonna 2003. Samalla sen julkisivuun palautettiin Strandellin piirustuksissa esiintyneitä elementtejä, ja rakennuksen seinässä vuodesta 1894 asti ollut Hampurin vaakuna maalattiin takaisin näkyviin. Tämä rakennus oli alun perin 1830-luvulla rakennettu kaksikerroksinen kivitalo, joka oli korotettu kerroksella ja muutettu jugend-ulkoasuun vuosina 1903–1904 Strandellin tekemän suunnitelman mukaisesti. Rakennuksen lasimaalaukset suunnitteli saksalainen Willy Baer.

## Kuvagalleria

Tiedosto:Hamburger Börs and Forss House in 1899.jpg|Vuonna 1899 Kauppiaskadulla sijaitsi kaksikerroksinen 1830-luvulla valmistunut kivitalo, jossa oli Hamburger Börsin ravintola. Kauppatorin laidalla sijaitsi Forssin talo, jossa toimitettiin *[[Uusi Aura|Uutta Auraa]]*.
Tiedosto:Hamburger Börs early 1900s.jpg|Kuvassa Hamburger Börsin Kauppiaskadulla sijaitseva talo on jo korotettu kolmikerroksiseksi ja sen julkisivu on muutettu jugend-tyyliseksi. Kauppatorin laidalta ei ole vielä purettu laajennuksen tieltä Forssin taloa.
Tiedosto:Hamburger Börs Turku 1910.jpg|Kuvassa vuodelta 1910 näkyy edellisenä vuonna valmistunut Hamburger Börsin laajennusosa
Tiedosto:SokosHotel Hamburger börs Turku.jpg|SOK:n yliarkkitehdin Pauli Lehtisen suunnittelema toinen Hamburger Börs valmistui vuonna 1979 ja purettiin 2019.
Tiedosto:Scandic Hamburger Börs hotel (Turku, Finland) Apr 14, 2023.jpg|Arkkitehtitoimisto Arcon suunnittelema kolmas Hamburger Börs valmistui 2021.
Tiedosto:Grand Hotel Börs Åbo.jpg|Vanha Grand Hotel Börs kesällä 2024.


## Lähteet
*
### Viitteet